ሀገር አቀፉ የሰላም እሴት ማጎልበቻ ጉባኤ እየተካሄደ ነው
– በሀይማኖት ሽፋን የሚደረግ የአክራሪነት ዝንባሌ ከቁጥጥር ውጭ ባይሆንም ተገቢ ትኩረት ካልተሰጠው ውሎ አድሮ የህዝብን ህልውና መፈታተኑ አይቀሬ መሆኑን አንድ ጥናት አመለከተ።ሀገር አቀፍ የሰላም እሴት ማጎልበቻ ጉባኤ ዛሬም ቀጥሎ እየተካሄደ ነው። ጉባኤው በጠዋት ውሎው የአክራሪነት ዝንባሌዎችና መፍትሄዎቻቸው በሚል ርዕስ ፥ በፌደራል ጉዳዮች ሚኒስትሩ ዶክተር ሽፈራው ተክለማርያም ጥናታዊ ጽሁፍ ቀርቦ ውይይት ተደርጎበታል።አክራሪነት የዜጎችን ፣ የዕምነትን እና የሃይማኖት ነጻነትን ለመናድ የሚደረግ እንቅስቃሴ እንደሆነ በህገ መንግስቱ መጠቀሱ ተገልጿል።ይህ የአክራሪነት እንቅስቃሴም በሶስት መንገዶች ፥ የሃይማኖት እኩልነትን ባለመቀበል ፣ መንግስታዊ ወይም ሃይማኖታዊ መንግስት ለመመስረት እንቅስቃሴ በማድረግ እና በሀይማኖት ሽፋን ፖለቲካዊ አጀንዳን በማራመድ እንደሚገለጽም ነው በውይይቱ ላይ የተጠቀሰው።የሃይማኖት ተቋማትን ሽፋን በማድረግ የሚደረግ እንቅስቃሴን ፣ ድህነትንና ተስፋ መቁረጥን በማስወገድ ፣ መንግስታዊ አካላት ድርሻቸውን እንዲወጡ በማስቻል እና ወጣቱን ከስራ አጥነትና ተስፋ መቁረጥ በማላቀቅ አክራሪነትንና ፅንፈኝነትን መከላከል እነደሚገባም ተመልክቷል። ሁሉም የድርሻውን በመወጣት አክራሪነትንና ፅንፈኝነትን መከላከል እና መታገል እንደሚገባም ነው ተሳታፊዎቹ የተናገሩት። (ኤፍ ቢ ሲ)